## Les Arts s’endinsa en el Händel més italià amb ‘Clori, Tirsi e Fileno’ de la mà Los Elementos

*** Alberto Miguélez-Rouco presenta amb esta serenata pastoral la seua formació especialitzada en la interpretació espanyola del segle XVIII
* Les sopranos Ana Vieira Leite (Clori) i Alicia Amo (Tirsi), juntament amb Miguélez-Rouco com a Fileno, conformen el repartiment de l’obra**

El Palau de les Arts Reina Sofia s’endinsa en el repertori més italià de Georg Friedrich Händel amb *Clori, Tirsi e Fileno* de la mà de l’*ensemble* Los Elementos, en el Teatre Martín i Soler el dijous, 6 de març, a les 19:30 hores.

L’actuació s’emmarca dins del cicle ‘Les Arts és Barroc i Música Antiga’, realitzat en coproducció amb el Centre Nacional de Difusió Musical (CNDM), que arriba a la seua quarta edició esta temporada.

Alberto Miguélez-Rouco, artista resident del CNDM i un dels noms més emergents en el panorama de la música antiga en el nostre país, presenta amb esta serenata pastoral la seua formació especialitzada en la interpretació de música vocal i instrumental espanyola del segle XVIII amb instruments d’època.

El contratenor de la Corunya torna al centre líric valencià després de les seues celebrades intervencions com a solista amb primeres figures d’este repertori: *Partenope* amb William Christie i *L’incoronazione di Poppea* amb Leonardo García-Alarcón.

En esta ocasió, Miguélez-Rouco dirigix i canta el paper de Fileno en esta serenata, datada en 1707, en la qual també intervenen les sopranos Ana Vieira Leite (Clori) i Alicia Amo (Tirsi).

*Clori, Tirsi e Fileno* narra la història d’una pastora enamorada de dos hòmens als quals finalment acaba perdent quan descobrixen la seua infidelitat. L’obra podria considerar-se una òpera en miniatura, ja que està dotada de verdader refinament i lleugeresa, i té elements musicals que fan d’esta una autèntica joia.

La partitura, corresponent al període del jove Händel a Itàlia, seria posteriorment una important font d’àries d’algunes de les seues obres més famoses com *Acis i Galatea*, *Agrippina* i *Rinaldo*.

Les Arts recorda que les entrades per a esta cita imprescindible per als amants del Barroc es poden adquirir a través dels seus diferents canals de venda: taquilles, la línia de venda 96 197 59 00 i la [pàgina web](https://www.lesarts.com/).

Fecha: 04/03/2025